b"\n_START_ARTICLE_\nPatr\xc3\xb3 geom\xc3\xa8tric\n_START_PARAGRAPH_\nUn patr\xc3\xb3 geom\xc3\xa8tric \xc3\xa9s un patr\xc3\xb3 mim\xc3\xa8tic multicolor en qu\xc3\xa8 predominen formes geom\xc3\xa8triques o poligonals. Els patrons geom\xc3\xa8trics, d'origen alemany, constitueixen una fam\xc3\xadlia de patrons mim\xc3\xa8tics que no \xc3\xa9s merament tipol\xc3\xb2gica (com s\xc3\xad que \xc3\xa9s, per exemple, la clapejada), sin\xc3\xb3 que, a m\xc3\xa9s a m\xc3\xa9s, hi \xc3\xa9s discernible una filiaci\xc3\xb3 hist\xc3\xb2rica entre els diversos patrons membres i llurs concrecions en models, essent els patrons i models no alemanys manifestament inspirats en els alemanys cl\xc3\xa0ssics. _NEWLINE_Els patrons geom\xc3\xa8trics nasqueren durant la Primera Guerra Mundial al si de les forces armades alemanyes; llavors foren aplicats a avions (generalment en forma de rombes, hex\xc3\xa0gons, etc.), a tancs i a cascos d'acer (en aquests, en forma de requadres inclinats, sovint trencant els angles). D'ac\xc3\xad deriva el subconjunt de patrons estellats._NEWLINE_Exemples de patrons geom\xc3\xa8trics alemanys de la Primera Guerra Mundial en avi\xc3\xb3 i en casc\n_START_SECTION_\nPatrons estellats\n_START_PARAGRAPH_\nEls patrons estellats s\xc3\xb3n un subconjunt de patrons geom\xc3\xa8trics en qu\xc3\xa8 l'element principal consisteix en clapes de colors en forma d'estella, sobre fons llis, i generalment amb sobreimpressi\xc3\xb3 d'un motiu pluvial. Els patrons estellats, sorgits als anys trenta, s\xc3\xb3n d'aplicaci\xc3\xb3 espec\xc3\xadfica per a uniformes militars i peces d'equipament; dit altrament, quan els patrons geom\xc3\xa8trics s'apliquen a uniformes i equipament individuals reben el nom de patrons estellats. En alemany es coneixen com a Splittertarn ('camuflatge estellat'), Splittermuster ('patr\xc3\xb3 estellat') i Splittertarnmuster ('patr\xc3\xb3 mim\xc3\xa8tic estellat').\n_START_SECTION_\nAltres ex\xc3\xa8rcits\n_START_PARAGRAPH_\nFora d'Alemanya, l'ex\xc3\xa8rcit su\xc3\xads fou el primer a adoptar una altra variant de patr\xc3\xb3 estellat amb la tenda-ponxo m. 1938 (Zelteinheit 1901), reversible i en cinc colors. El patr\xc3\xb3 fou aplicat, aix\xc3\xad mateix, a fundes mim\xc3\xa8tiques reversibles, fundes de piquetes, etc. Aquest patr\xc3\xb3 fou suprimit, en principi, arran la introducci\xc3\xb3 del patr\xc3\xb3 Alpenflage el 1955; per\xc3\xb2, en la pr\xc3\xa0ctica, i d'acord amb el costum su\xc3\xads, el conservaren els reservistes que l'havien rebut de dotaci\xc3\xb3, de manera que encara a mitjans dels anys setanta es podien veure en \xc3\xbas, per exemple, fundes mim\xc3\xa8tiques en patr\xc3\xb3 Zelteinheit durant maniobres militars.          _NEWLINE_A partir de 1948 les forces armades txecoslovaques desenvoluparen diversos patrons estellats basats en el Sumpfmuster, tot i que reservats, b\xc3\xa9 per a tendes-ponxo, b\xc3\xa9 per a uniformes de forces especials. Tamb\xc3\xa9 el revers del patr\xc3\xb3 pluvial jehli\xc4\x8di retirava a l'estil Sumpfmuster. _NEWLINE_Durant la guerra freda les forces especials de l'ex\xc3\xa8rcit b\xc3\xbalgar usaven uniformes mim\xc3\xa8tics estellats tricolors, amb  element pluvial, en models de disseny propi (1953, 1963, 1979 i 1991)._NEWLINE_Aproximadament entre 1956 i 1960, tamb\xc3\xa9 les forces especials poloneses usaren un patr\xc3\xb3 estellat de clara inspiraci\xc3\xb3 Zeltbahn. _NEWLINE_Durant els anys seixanta i setanta la tenda-ponxo (Zeltblatt) austr\xc3\xadaca era de camuflatge reversible, amb la cara secund\xc3\xa0ria en un patr\xc3\xb3 estellat, Steintarnung ('camuflatge roc\xc3\xb3s'), probablement derivat del Sumpfmuster de 1944._NEWLINE_ _NEWLINE_L'actual uniforme de campanya suec, m. 1990, mim\xc3\xa8tic, presenta patr\xc3\xb3 estellat quadricolor en versi\xc3\xb3 heterodoxa, i mancada de l'element pluvial. N'hi ha versi\xc3\xb3 des\xc3\xa8rtica, adoptada el mateix any.\n_START_SECTION_\nInflu\xc3\xa8ncia i popularitat\n_START_PARAGRAPH_\nEl motiu pluvial present en els patrons estellats cl\xc3\xa0ssics com a element secundari, fou la inspiraci\xc3\xb3 manifesta dels patrons pluvials apareguts a partir dels anys cinquanta._NEWLINE_Els patrons estellats de la Wehrmacht han esdevingut una icona, i avui dia es compten entre els m\xc3\xa9s reprodu\xc3\xafts comercialment per a \xc3\xbas de col\xc2\xb7leccionistes i d'afeccionats a la reconstrucci\xc3\xb3 hist\xc3\xb2rica."